Source: http://www.bihon.ro/csm-digi-oradea-si-a-incheiat-prematur-campania-europeana/2119009
Timestamp: 2019-02-16 11:44:37+00:00

Document:
CSM Digi Oradea și-a încheiat prematur campania europeană - BIHON
CSM Digi Oradea și-a încheiat prematur campania europeană
la	30. septembrie 2018 14:15	 Reactualizat la:	 30. septembrie 2018 14:16
Poloiștii de la CSM Digi au obținut doar un punct în turneul Grupei E.
FOTO: CSM Digi Oradea - AN Brescia
Vicecampioana României, CSM Digi, a înregistrat rezultate total dezamăgitoare în turneul din bazinul propriu, contând pentru turul secund preliminar al LEN Champions League. Formația noastră a contabilizat o remiză, scor 7-7 cu Enka Istanbul, respectiv două înfrângeri, scoruri 6-9 cu Team Strasbourg și 8-15 cu AN Brescia. În urma acestor rezultate, CSM Digi a ocupat doar locul 3 în clasamentul grupei E și a fost eliminată din cupele europene. Campania continentală este astfel încheiată prematur, pentru că ultimele două clasate nu mai continuă nici în LEN Champions League, nici în LEN Euro Cup. Acest insucces este oarecum neașteptat, mai ales că echipa noastră a evoluat în propriul bazin.
În meciul de debut, orădenii au furnizat o surpriză neplăcută, nereușind să treacă de „cenușăreasa” grupei, Enka Istanbul. Acest semieșec, considerat poate un simplu accident, nu schimba cu nimic ecuația calificării pentru echipa noastră, care trebuia să câștige partida cu Team Strasbourg pentru a se clasa pe locul secund. Deciși să facă uitată evoluția modestă din primul meci, orădenii au început în forță partida și au condus cu 2-0, după golurile spectaculoase ale celor doi jucători niponi, Inaba și Adachi. Din nefericire, campioana Franței a egalat în sfertul secund, scoruri 2-2 și 3-3. Gazdele au intrat însă în avantaj la pauza mare, scor 5-4, prin golul lui Inaba. La fel ca și în prima partidă, CSM Digi a căzut după pauză. Echipa noastră nu a mai reușit să înscrie decât un singur gol pe parcursul ultimelor două sferturi, dar a încasat nu mai puțin de cinci! În aceste condiții, Team Strasbourg s-a impus la un scor greu de imaginat după modul în care începuse meciul, rezultat final 6-9. Rezultatul a dovedit, din păcate, că remiza cu campioana Turciei nu a fost întâmplătoare. În ultima partidă a turneului, CSM Digi a pierdut categoric disputa cu lidera autoritară a grupei, AN Brescia, scor 8-15, după un meci fără istoric.
Dincolo de amărăciunea rezultatelor, turneul a relevat evoluțiile stranierilor din lotul echipei noastre, care au marcat împreună nu mai puțin de 17 din totalul de 21 de goluri înscrise. Un mare semn de întrebare îl constituie aportul foarte slab al jucătorilor români, care și-au trecut în cont doar patru (!) goluri.
Rezultate înregistrate în turneul Grupei E, de la Oradea:
CSM Digi Oradea – Enka Istanbul 7-7 (3-2, 2-2, 2-3, 0-0). Au marcat pentru CSM Digi: Seiya Adachi 3, Guimaraes Gustavo de Freitas „Grummy” 2, Vancsik Levente 1, Kováts Viktor 1
Team Strasbourg – AN Brescia 5-16 (1-4, 2-2, 1-3, 1-7)
AN Brescia – Enka Istanbul 12-3 (3-1, 3-1, 3-1, 3-0)
CSM Digi Oradea – Team Strasbourg 6-9 (2-1, 3-3, 0-2, 1-3). Au marcat pentru CSM Digi: Yusuke Inaba 3, Aleksa Petrovski 1, Seiya Adachi 1, Guimaraes Gustavo de Freitas „Grummy” 1
Enka Istanbul – Team Strasbourg 4-10 (0-4, 0-1, 3-2, 1-3)
CSM Digi Oradea – AN Brescia 8-15 (1-4, 3-5, 3-4, 1-2). Au marcat pentru CSM Digi: Guimaraes Gustavo de Freitas „Grummy” 3, Yusuke Inaba 2, Seiya Adachi 1, R. Georgescu 1, R. Szabó 1
1. AN Brescia 3 3 0 0 43 – 16 9
2. Team Strasbourg 3 2 0 1 24 – 26 6
3. CSM Digi 3 0 1 2 21 – 31 1
4. Enka Istabul 3 0 1 2 14 – 29 1
AN Brescia și Team Strasbourg s-au calificat în play-off-ul Ligii Campionilor. CSM Digi și Enka Istanbul au fost eliminate din cupele europene.
Taguri: csm digi oradea, eliminare, len champions league

References: CSM 
 CSM 
 CSM 
 CSM 
 CSM 
 CSM 
 CSM 

CSM 
 CSM 

CSM 
 CSM 

CSM 
 CSM 
 CSM 
 CSM 
 csm